Baba ‘ontvoer’ en langs pad gelosArgieffoto Brig. Selvy Mohlala, woordvoerder van die polisie, het gesê die baba se ma het hom Sondag in die sorg van sy ouma in Thubelihle naby Kriel gelos. Die ouma het ŉ oog oor die seuntjie gehou terwyl sy haar huistake afgehandel het. Volgens Mohlala het die ouma omstreeks 13:00 gaan kyk of die seuntjie iets nodig het en toe was hy nêrens te vinde nie. Die ouma het onmiddellik die polisie in kennis gestel en gemeenskapslede het dadelik ŉ soektog na die vermiste baba van stapel gestuur. Mohlala het gesê die polisie het omstreeks 10:00 Maandag ŉ anonieme oproep ontvang dat die baba langs die hoofpad buite Thubelihle lê. “Die familie is ontbied om die baba uit te ken.” Volgens Mohlala was die baba skoon en netjies aangetrek en gesond. Die polisie ondersoek die saak om die motief vir die beweerde ontvoering vas te stel.